ועדת הפנים ואיכות הסביבה, כנסת 18, פרוטוקול מספר 249, 2010-08-11 09:30

דוד אזולאי: שלום לכולם.

דוד אזולאי: אני פותח את ישיבת ועדת הפנים והגנת הסביבה.

דוד אזולאי: על סדר היום: צירוף שלושה מפעלים כימיים לתוספת הרביעית להסדרת הביטחון בגופים ציבוריים, התשס"ח-1998.

דוד אזולאי: אולי לפני הרשימה של שלושת המפעלים, נתבקשנו להכריז על הישיבה הזאת כישיבה סגורה.

דוד אזולאי: מי המבקש?

ד': אני לא חושב שכל הישיבה צריכה להיות סגורה.

ד': בעקבות שיחה עם מירי, אנחנו לא נדרוש שכל הישיבה תהיה סגורה אלא רק אם נגיע לשלב שבו נצטרף לפרט את השיקולים המקצועיים, פירוט השיקולים המקצועיים שהם חסויים, נבקש לסגור את הישיבה.

ד': בשלב זה, אם דנים על העיקרון של אישור הכנסת שלושת המפעלים האלה לתוספת לחוק, לעצם הענין הזה אין צורך לסגור את הישיבה.

דוד אזולאי: אז אני מציע שנתחיל את הדיון, וברגע שאדוני חושב שאנחנו צריכים להיכנס לפירוט ייתר ונדרשת ישיבה סגורה, תציע ונקבל החלטה בהתאם.

מירי פרנקל-שור: אדוני היושב ראש, אם הנושא של הישיבה הסגורה כבר עלה, אנחנו רוצים להזכיר לשירות שהישיבה הקודמת נסגרה במהלך הדיון.

מירי פרנקל-שור: אנחנו העברנו לכם את הפרוטוקול כדי שתביעו את עמדתכם, מה אתם חושבים.

מירי פרנקל-שור: עידו שלח לכם מכתב עם הערות.

מירי פרנקל-שור: היו שם הערות מסוגים שונים, אתם ביקשתם למחוק דברים שהופיעו והתפרסמו בפרוטוקול שכבר פורסם באינטרנט.

מירי פרנקל-שור: עד היום, למרות שעברו חודשים, לא קיבלנו את העמדה שלכם.

מירי פרנקל-שור: אנחנו רוצים לפרסם את הפרוטוקול וחשוב לנו לפרסם את הדברים האלה, ולכן אנחנו מבקשים את תשובתכם.

גבי פיסמן: נכון.

דוד אזולאי: אתה יודע מה היתה הישיבה הקודמת ואתה יודע מתי קיבלתם את הפרוטוקול.

דובר: אני חשבתי שזה מקובל אבל אם לא, אני מתחייב לטפל בזה דחוף.

מירי פרנקל-שור: אנחנו ממש מבקשים.

מירי פרנקל-שור: רק להזכיר, הישיבה האחרונה שהתקיימה בנושא הזה היתה בנובמבר 2009.

דוד אזולאי: האמת היא שמאז הישיבה האחרונה, ואני מניח שהיועצת המשפטית תכף תיכנס לנושא הזה, אבל מה שאנחנו ניסינו לעשות זה להעביר חקיקה פרטית, כפי שסוכם בדיון הקודם שהיה כאן.

דוד אזולאי: ההצעה הונחה ואפילו היה ניסיון להעלות אותה אבל לצערי הרב, משום מה הממשלה, ועדת שרים לענייני חקיקה לא הסכימה לאשר את זה, וכך אנחנו נשארנו והגענו עד הלום.

דוד אזולאי: אני אבקש את היועצת המשפטית שאולי תפרט יותר בנושאים האלה.

דוד אזולאי: בבקשה מירי.

מירי פרנקל-שור: רק שנהיה כולנו על אותו בסיס: בישיבה אחת שהתקיימה בנושא הבענו את עמדותינו והדגשנו שאנחנו לא חולקים על העמדה המקצועית של השירות, האם יש לצרף את שלושת המפעלים.

מירי פרנקל-שור: אני הבנתי שהיום מדובר בשניים.

דובר: שני נציגים הגיעו אבל מדובר בשלושה מפעלים.

מירי פרנקל-שור: משום מה, הבנתי שחברה אחת נקנתה...

מירי פרנקל-שור: שלושה מפעלים, לא חלקנו על העמדה המקצועית של השירות האם יש לצרף אותם לתוספת הרביעית שדנה בענין מערכות ממוחשבות חיוניות בהנחיית השירות.

מירי פרנקל-שור: מה שכן, אנחנו העלינו לדיון האם חוק להסדרת הביטחון בגופים ציבוריים בהחלט מאפשר את צירוף מפעלים פרטיים מהסוג של "כרמל אולפינים".

מירי פרנקל-שור: במה הדברים אמורים?

מירי פרנקל-שור: כאן התעוררה מחלוקת בין עמדת הכנסת לעמדת הממשלה לגבי תכליתו של חוק להסדרת הביטחון לגופים ציבוריים, והאם הוא באמת מאפשר צירוף מפעלים פרטיים.

מירי פרנקל-שור: רק למען הפרוטוקול – עד היום, אנחנו הזכרנו את הנושא הזה והעלינו את הסוגיה הזאת בצירוף הבורסה, כיוון שלעמדתי בבורסה כבר היתה איזו שהיא נקודת מפנה.

מירי פרנקל-שור: עד היום, התוספת או שנגעה לגבי עמדת גופים ממשלתיים או שנגעה לגבי סוגים של מפעלים שמחזיקים בתשתיות אסטרטגיות כמו חשמל, מים, תקשורת, שיש לה צרכים שונים.

מירי פרנקל-שור: אבל כבר בבורסה העלינו את השאלה האם זו האכסניה והמקום לתפיסות שונות, שהבורסה היא לא תשתית אסטרטגית.

מירי פרנקל-שור: אמנם הנזק שנגרם למדינת ישראל הוא נזק גדול ולכן יש צורך בהסדרה אבל בבורסה העלינו את הנושא בפעם הראשונה.

מירי פרנקל-שור: אחר כך הגיע "מד-נוטילוס" ושם עוד יותר עלה הצורך אבל בכל זאת, הוועדה אישרה את צירוף "מד-נוטילוס" גם לגבי מטרתו של החוק מפני ש"מד-נוטילוס" מחזיקה באיזה כבל תקשורת וזה דבר ייחודי.

מירי פרנקל-שור: עכשיו הגיע לפתחנו "כרמל אולפינים", ששם ממש יש שינוי עמדה, ואני מבינה שבארסנל של הממשלה מצפים ועומדים 14 או 16 גופים פרטיים לחלוטין, שלא מחזיקים בשום נכס אסטרטגי, שנכון שהנזק, אם תהיה פגיעה במערכותיהם תהיה פגיעה גדולה למשק, אבל בכל זאת, יש כאן צורך בחשיבה.

מירי פרנקל-שור: אנחנו, לא רק שהעלינו את הבעיה, אנחנו גם הבאנו את הפתרון.

מירי פרנקל-שור: טענו שהחוק לא נותן מענה למשל לגבי גופים שלא מוכנים להיות מונחים על ידי השירות.

מירי פרנקל-שור: למשל: שלושת הגופים שיש בקשה לגביהם, לצרף אותם לתוספת הרביעית, רוצים שהשירות ינחה אותם אבל מה קורה כאשר אנחנו נתקלים בגופים שחשוב לצרף אותם לתוספת הרביעית והם מסרבים, ושוב, שורה של סוגיות שהעלינו ונתנו להם פתרון.

מירי פרנקל-שור: הממשלה התנגדה להצעה לפתרון ולא רק זה, היא אפילו לא באה אתנו בדברים על מנת לגבש איזו שהיא תפיסה.

מירי פרנקל-שור: מה עוד שלגבי עמדתנו, וחשוב להדגיש אותה, אנחנו לא חושבים שראוי לצרף גופים פרטיים על סמך דבר החקיקה של הסדרת הביטחון בגופים ציבוריים במתכונתו הנוכחית.

מירי פרנקל-שור: מאז הדיון שהיה בנובמבר 2009 ועד היום כן היתה איזו שהיא התקדמות.

מירי פרנקל-שור: אני נפגשתי עם המשנה ליועץ המשפטי לממשלה, עורכת הדין רחל גוטליב, עורכת הדין גבי פיסמן, שיושבת אתנו גם השתתפה.

מירי פרנקל-שור: אנחנו פרשנו בפניה את עמדתנו ואנחנו סיכמנו שלאור הצורך בצירוף שלושת המפעלים לתוספת הרביעית אנחנו נביע את הסכמתנו, למרות שאני רוצה להדגיש, כמו שהדגשתי בפעם הקודמת שאי אפשר לטעון שזה לא חוקי.

מירי פרנקל-שור: אני לא חושבת שזו הדרך הראויה והיה צריך מנובמבר 2009 להסדיר את הנושא.

מירי פרנקל-שור: אבל יש הבטחה של הממשלה לבוא אתנו בדברים לשנות בהתאם לסוגיות שהעלינו באותה ישיבה.

מירי פרנקל-שור: הבנתי גם שהיתה הסכמה והיתה הבנה.

מירי פרנקל-שור: נכון גבי?

גבי פיסמן: נכון.

מירי פרנקל-שור: הבנתי שהיתה הבנה והסכמה לגבי העמדה שלנו.

מירי פרנקל-שור: אני אמרתי לעורכת הדין גוטליב ולגבי באותה פגישה, שאני מבקשת שהממשלה תבוא אתנו בדברים ומהר, ותתמוך בהצעת החוק הפרטית ותמשוך את המכתב שכתב השר לביטחון פנים ליו"ר הוועדה כי הוא לא מקובל, ובטח לא לומר לוועדה שאם יש מחלוקת, אנחנו נושאים על כתפינו את האחריות הביטחונית.

מירי פרנקל-שור: הדברים האלה נשמעים לא פעם והם מעוררים איזה גיחוך אצלנו.

מירי פרנקל-שור: הממשלה לא תבוא ותציג בפני הוועדה, עם ההדק הזה, שיש איזו סכנה לגבי צירוף 14 או 16 מפעלים שקיימים.

מירי פרנקל-שור: כנראה שיש עליהם הסכמה כי לפי מה שאני מבינה, בין הגופים האלה יש גופים פרטיים, כלכליים שאולי חשוב ושוב, אנחנו לא נחלוק על הצורך המקצועי אבל צריך להסדיר את הנושא כראוי.

מירי פרנקל-שור: אני מבקשת, ואני פונה לשירות בנושא הזה ואני גם אומרת לכם שאני רוצה שכאשר אתם בוחנים את הסוגיות שבאנו בדברים, אני מבקשת שתקדישו מחשבה גם לשינוי התפיסה של הנחיית השירות.

מירי פרנקל-שור: זאת אומרת, שאם עד היום השירות הנחה באופן ישיר את הגופים, אלה היו גופים ציבוריים, אלה היו גופים שמחזיקים בתשתיות אסטרטגיות והיום, כאשר מדובר בגופים פרטיים גרידא לחלוטין, אני חושבת שצריך להיות שינוי בתפיסה.

מירי פרנקל-שור: אני אומר לכם את עמדתי.

מירי פרנקל-שור: זאת צריכה להיות הנחיה שהוא צריך לתת, הוא צריך להנחיל את התורה, הוא צריך להתוות מדיניות, הוא צריך לקבוע את התקן אבל הוא לא צריך להיות במגע ישיר עם הגופים הפרטיים.

מירי פרנקל-שור: אחת האפשרויות שניתן לבצע זה דרך הגורמים הממשלתיים.

מירי פרנקל-שור: למשל: גופים כלכליים, הבקרה והפיקוח יכול להיעשות דרך משרד האוצר ובנק ישראל, וכל גוף באותה מטריה תחת המשרד הממשלתי שבו הוא נמצא אבל בהחלט קיימות גם אפשרויות אחרות.

מירי פרנקל-שור: אני חושבת שכאן צריך גם לתת את הביטוי לשינוי התפיסה הזאת.

דוד אזולאי: כשאת אומרת שצריכים לשנות תפיסה, למה גברתי מתכוונת?

מירי פרנקל-שור: תראה, גם בוועדת החוץ והביטחון אני מעלה את הסוגיה הזאת.

מירי פרנקל-שור: זו שאלה של גבולות, ענין הרבה יותר עקרוני, באיזה גבולות צריך לשחק שירות הביטחון הכללי.

מירי פרנקל-שור: שירות הביטחון הכללי נכון שהוא התנהל ויבוא במגע ישירות עם גופים ציבוריים, שמחזיקים נכסים אסטרטגים כמו מים וחשמל ובאמת הפגיעה - -

דוד אזולאי: גופים אזרחיים...

מירי פרנקל-שור: גופים אזרחיים למים ולחשמל למשל, שהפגיעה בהם היא ממש פוגעת במרקם החיים של תושבי מדינת ישראל.

מירי פרנקל-שור: אין הפגיעה במערכות ממוחשבות של חשמל כדין אירוע אסון המוני למשל.

מירי פרנקל-שור: מתחיל להיות איזה שהוא מדרג.

מירי פרנקל-שור: אירוע חומרים מסוכנים יכול להתפתח לאירוע אסון המוני אבל כאשר מדובר בגופים, גם לזה אנחנו צריכים לשים מדרג.

מירי פרנקל-שור: אחד הדברים שאני אומרת, שכאשר השירות קובע מהי מערכת ממוחשבת חיונית, אנחנו צריכים לקבוע קריטריונים, ואני שאלתי את נציגי החברות אם הם יודעים באיזו עלות מדובר.

מירי פרנקל-שור: אני חושבת שבזמנו, בנובמבר 2009 גם לא ידעתם במה מדובר.

מירי פרנקל-שור: מדובר בהרבה מאוד כסף לפעמים, שגופים פרטיים לא ירצו שיתוף פעולה - -

דוד אזולאי: דווקא בישיבה הקודמת לא שמעתי כזאת התנגדות לגבי העלויות.

דוד אזולאי: הם קיבלו את זה.

דוד אזולאי: אני שאלתי את השאלה הזאת ואמרתם: אנחנו ערוכים ומוכנים.

דוד אזולאי: לא היתה לכם כזאת בעיה בקטע הזה.

אסף נתיב: אנחנו מודעים לעלויות אבל אנחנו מבינים שאין ברירה וזו חובה ציבורית לעשות את זה.

מירי פרנקל-שור: כאשר אנחנו הולכים עכשיו, כשנכנסים למשק הפרטי, לא תמיד תהיה הסכמה בין השירות לבין הגופים הפרטיים לגבי העלויות.

מירי פרנקל-שור: אנחנו מכירים את הנושא.

מירי פרנקל-שור: אני גם נפגשתי עם ממוני ביטחון בגופים, עוד בזמנו, כשחוקקנו את החוק להסדרת הביטחון בגופים ציבוריים.

מירי פרנקל-שור: לא תמיד יש הבנה והסכמה בין השירות לבין המפעלים.

מירי פרנקל-שור: לפעמים מדובר בעלויות גדולות וזה אחד הדברים שאנחנו רוצים לשפר.

מירי פרנקל-שור: מנגנון הערעור שקיים ונציגי הוועדה שישבו.

מירי פרנקל-שור: בדיוק עידו מזכיר לי שלגבי העלויות היו דיונים רבים, בטח יפה זוכרת, לגבי אגד, שלא הסכים להיות מונחה, בזמנו, לאור העלויות הגבוהות שהונחו.

מירי פרנקל-שור: נחזור לשאלתך – הנושא של הנחיה ישירה בין שירות הביטחון הכללי לגופים פרטיים במשק, לעמדתי לא צריך להתקיים במדינה.

דוד אזולאי: ואז בעצם את אומרת להעביר את זה למשרד האחראי?

מירי פרנקל-שור: לא. אני מפצלת בין התורה, ההנחיה, האסטרטגיה, התווית הדרך כיוון שבסך הכל קיים גוף במדינה, הרשות לאבטחת מידע, שהיא המובילה והיא המומחית במדינה לגבי אבטחת המידע.

מירי פרנקל-שור: זה הגוף המקצועי.

מירי פרנקל-שור: אבל מכאן ועד למגע הישיר ולמעורבות של שירות הביטחון הכללי של המדינה יחד עם גופים פרטיים במשק, ואני מבינה שמדובר על בנק הפועלים ויכול להיות שידובר בתעשיית המזון – זה לא נכון.

מירי פרנקל-שור: מה שצריך לעשות זה שהשירות, כגוף מקצועי, הוא יוביל את התפיסה, הוא יגיד מה צריך לעשות והבקרה והפיקוח ייעשו על ידי גוף אחר, על ידי גוף ציבורי.

מירי פרנקל-שור: נתתי לדוגמה את בנק הפועלים.

מירי פרנקל-שור: בנק הפועלים זה גוף כלכלי, ונצטרך לחשוב אם תתקבל העמדה, האם מי שיפקח ויבקר שאכן הנחיות השירות מבוצעות יהיה בנק ישראל או משרד האוצר.

מירי פרנקל-שור: זאת אומרת, יהיה "באפר" בין שירות הביטחון הכללי לבין הגופים הפרטיים.

דוד אזולאי: את יודעת, אני חושב שיש דוגמה שקיימת היום, משהו דומה למה שאת אומרת וזה אבטחת ראשי רשויות בשלטון המקומי.

דוד אזולאי: את יודעת בדיוק מה קורה שם היום.

דוד אזולאי: התוצאה היא שכל אחד מגלגל את זה לפתחו של השני.

דוד אזולאי: ראשי הרשויות אומרים שהמשרד לביטחון פנים יעשה את זה, המשרד לביטחון פנים אומר שמשרד הפנים יעשה את זה, משרד האוצר אומר שצריך למממן.

דוד אזולאי: רק לידיעתך, אנחנו, בקטע הזה, כבר כמעט - -

מירי פרנקל-שור: הנושא צריך להיות מוסדר, הנושא צריך לקבל תמיכה.

מירי פרנקל-שור: ברור שיש פה עלות תקציבית ובטח עוד נשמע מהאוצר אבל זהו בעצם הפתרון לגבי הבורסה.

מירי פרנקל-שור: מנכ"לית הבורסה, כשהיא הופיעה בפני הוועדה, התנגדה שתהיה הנחיה ישירה של שירות הביטחון הכללי במגע ישיר עם הבורסה.

מירי פרנקל-שור: היא טענה שיש לכך השפעה על הבורסה, יש לכך השפעה על השקעות בבורסה ואכן, מה שנקבע, בהסכמת הממשלה, שהשירות הוא שמנחה את הבורסה אבל מי שמפקח זה קב"ט משרד האוצר.

מירי פרנקל-שור: זאת אומרת שזה קיים וזה נכון, וצריך להתייחס לסוגיה הזאת.

דוד אזולאי: תודה.

גבי פיסמן: בהמשך לדברים של היועצת המשפטית, רציתי לומר שבהחלט נפגשנו עם היועצת המשפטית.

גבי פיסמן: חלק מהעקרונות שמועלים בהצעת החוק הפרטית נראים לנו בהחלט ראויים, ואנחנו נבחן אותם אצלנו מול כל הגופים הביטחוניים, בשיתוף כל הגופים הביטחוניים.

גבי פיסמן: נעשתה אצלנו כבר היום עבודת מטה מקיפה לגבי מנגנוני אכיפה שיקבעו במסגרת התיקון לחוק.

גבי פיסמן: אנחנו נבחן את כל הנקודות שהעלתה מירי, לרבות הנושא של קביעת אמות מידה לשינוי התוספות, הרכב ועדת הערר שהוזכר על ידה, וגם הסוגיה שהוזכרה כרגע לגבי הנחיה ישירה של הגופים או הנחיה עקיפה.

דוד אזולאי: אז אולי לפני שאנחנו נכנסים לדיון הנוכחי, מישהו רוצה להתייחס לדברים?

ד"ג: אני שמעתי את הדברים שלה ואני חושב שאנחנו נבחן את הדברים בכל מה שקשור להנחיה עקיפה, אבל זה דבר שצריך לבחון את המשמעויות וההשלכות.

ד"ג: אני יכול לומר שיש גופים שהם מבקשים לא רק את ההנחיה אלא הם אלה שמבקשים את הפיקוח ואת הבקרה.

ד"ג: הם עומדים על כך שהפיקוח והבקרה ייעשו על ידינו.

ד"ג: אז פה צריך לבחון ולראות איך אנחנו מוצאים פיתרון לדברים האלה אבל בהחלט, הדברים שנאמרו כאן יבחנו.

מירי פרנקל שור: בהמשך לדברים האלה, בהחלט עולה גם מהשטח שהגופים מאוד מרוצים מהעבודה עם השירות.

מירי פרנקל שור: זה לא ענין מי רוצה ממי.

מירי פרנקל שור: יש כאן שאלה אחרת של מדיניות, של תפיסה, שאלה של כיצד השירות צריך להתנהג.

גיל אבריאל: אני מהמטה לביטחון לאומי והיועץ המשפטי של ועדת ההיגוי לתשתיות ממוחשבות.

גיל אבריאל: אני מבקש להעיר כמה הערות גם לגבי הדברים שאמרה היועצת המשפטית וגם בכלל, לגבי התהליך.

גיל אבריאל: מבחינתנו, הישיבה היום נושאת יותר אופי טכני ולא אופי מקצועי כיוון שהצורך המקצועי, אין עליו מחלוקת.

גיל אבריאל: אנחנו חוזרים על הבקשה שלנו לאשר את שלושת המפעלים, וזה מהטעמים שמנויים בסעיף 18 לחוק ביטחון המדינה, שלום הציבור וביטחונו.

גיל אבריאל: אני רוצה לחלק את הדברים שלי לשלושה חלקים: 1. לסקור את הפעולות שאנחנו וכלל המשרדים מאז ה-4.11 ועד היום, שחשוב שאדוני ידע.

גיל אבריאל: לחזור קצת על התכלית שמאחורי הבקשה וגם להתייחס לדרך שבה אנחנו מציעים לקדם את הנושא.

גיל אבריאל: אנחנו, לאורך כל התקופה, פעלנו במספר מישורים כדי לקדם הן את אישור הוועדה והן להתחיל להתייחס לתיקוני החקיקה המוצעים.

גיל אבריאל: לדוגמה, גורמי משפט גם במטה לביטחון לאומי וגם שירות הביטחון הכללי, עשינו מחשב מחודש ובדקנו את עבודת המטה שלנו ואת הנחות היסוד.

גיל אבריאל: ועדת ההיגוי להגנה על תשתיות ממוחשבות התכנסה במסגרת ישיבותיה הקבועות וגם היא בחנה את הנושא.

גיל אבריאל: משרד המשפטים, לפני שהמשנה ליועץ המשפטי לממשלה נפגשה עם רחל, אנחנו זומנו למשרד המשפטים לפגישה אצל רחל.

גיל אבריאל: כל הגופים הרלוונטיים היו בפגישה ודנו בנושא הזה בצורה מאורגנת, וגיבשנו איזה שהוא מתווה לפעילות.

גיל אבריאל: היועצת הזכירה את המכתב שהשר לביטחון פנים הוציא בפברואר 2009 - -

מירי פרנקל-שור: - -

גיל אבריאל: ...

גיל אבריאל: שהיה גם על דעת שירות הביטחון הכללי ומטה לוט"ר.

גיל אבריאל: היו שיחות של רמת לוט"ר עם היועצת המשפטית לוועדה ועם אחרים, וגם פגישות שהמשנה ליועץ המשפטי לממשלה קיימה עם הוועדה.

גיל אבריאל: אנחנו בהחלט פועלים - -

דוד אזולאי: שלחתם מכתב ופתרתם את כל הבעיות.

גיל אבריאל: אני סבור אחרת, כבודו.

דוד אזולאי: ככה זה משתמע.

דוד אזולאי: הטלתם עלינו את האחריות ואמרתם: את שלנו עשינו.

דוד אזולאי: הכי פשוט.

דוד אזולאי: השר לביטחון פנים חתם על דבר שהוא לא יודע על מה הוא חתם.

גיל אבריאל: אני אינני מתיימר לדבר בשמו של השר לביטחון הפנים.

גיל אבריאל: יש פה נציג שלו.

גיל אבריאל: אנחנו בהחלט עומדים מאחורי המכתב שהוא כתב.

גיל אבריאל: זה לגבי הפעילות שאנחנו עשינו מאז הישיבה ועד היום.

גיל אבריאל: אנחנו לא מוצאים צורך לחזור על התכלית הביטחונית ולהציג שוב את עיקרי הדברים שהצגנו במישור המקצועי.

גיל אבריאל: לגבי הדרך שבה אנחנו מציעים להתקדם – אנחנו כמובן לא מתנגדים, עקרונית, לבחון את חוק הסדרת הביטחון בגופים הציבוריים.

גיל אבריאל: במסגרת הבחינה שאנחנו נעשה, כמובן שנתייחס לכל תיקוני החקיקה.

גיל אבריאל: גם לנו יש תיקוני חקיקה שאנחנו חושבים.

גיל אבריאל: כמו שאמרה נציגת משרד המשפטים, חלק מתיקוני החקיקה שמוצעים על ידי כבודו, בהחלט גם אנחנו חשבנו עליהם, גם בנושא של העיצומים - -

דוד אזולאי: זה שחשבתם – זה בסדר.

דוד אזולאי: מתי אתם מתחילים ליישם את המחשבה?

גיל אבריאל: בענין זה אני חוזר על מה שאמרה נציגת משרד המשפטים: ראשית, חשוב להגיד שעבודת המטה בנושא הזה מובלת על ידי משרד המשפטים.

גיל אבריאל: אנחנו, כמשרד ראש הממשלה, אני יכול להתחשב בשמי, בשם מטה לוט"ר ואני מעריך שגם השירות, אני יכול להתחייב שאנחנו נעשה מעל ומעבר כדי להגיע לישיבות האלה, לתת את ההתייחסות שלנו בזמן ובמועד ולעשות עבודה שהיא מצד אחד שקדנית, ומצד שני מהירה.

גיל אבריאל: משיחות שקיימנו עם רחל אנחנו מבינים שכבר נקבעה פגישה אחת, והכוונה היא להיכנס לתהליך סדור לקידום הנושא.

גיל אבריאל: אנחנו ניטול חלק בתהליך הזה, ואנחנו בהחלט נבחן את הנושא.

גיל אבריאל: כמו שאמר ד', יש פה נושאים שהיועצת המשפטית העלתה עכשיו, שלא כל כך במגרש שלי, יותר במגרש של השירות, הם נושאים כבדים וזה דורש חשיבה וליבון משפטי ומקצועי.

גיל אבריאל: אנחנו נעשה את עבודתנו נאמנה, ובסופו של דבר נחזיר את הכדור לוועדה.

דוד אזולאי: אז למען הסר ספק, אני רוצה להגיד את זה לפרוטוקול: אנחנו רוצים מכתב בענין, ושיהיה ברור שהיות ושמעתי מפי היועצת המשפטית, בדברי הפתיחה שלה, שישנם בצנרת כ-14-16 מפעלים נוספים שאנחנו עדין לא יודעים מה ההגדרה שלהם - -

מירי פרנקל-שור: זה גופים פרטיים וזה נאמר.

דוד אזולאי: אז אני מודיע, ואני מבקש שאחר כך לא תשלחו מכתב ותגידו שזה על אחריותנו.

דוד אזולאי: עכשיו זה על אחריותכם ואנחנו לא מתכוונים לקיים שום דיון בוועדה בשום נושא עד שהנושא הזה יוסדר בין כל הגורמים.

דוד אזולאי: משרד המשפטים, אתם, השב"כ, המחלקה המשפטית של הוועדה וכולי.

דוד אזולאי: אני מודיע שאחרת אנחנו נסיר מעלינו כל אחריות בענין הזה.

גבי פיסמן: אני מניחה שנוכל להגיע...

גיל אבריאל: אם אפשר להתייחס לדברים שאמר כבודו: כמו שאמרתי, אנחנו נעשה עבודה מהירה.

גיל אבריאל: מצד שני, מה שאמר כבודו יש לו השלכות בנושאים אחרים.

דוד אזולאי: זה חשוב?

דוד אזולאי: הנושא חשוב?

גבי פיסמן: אדוני היושב ראש, אנחנו נשתדל להגיע להסכמות בזמן הקרוב, ולהביא אליכם את ההסכמות.

דוד אזולאי: את מסכימה אתי שמנובמבר 2009 היה זמן מספיק לטפל בענין הזה, וזה לא נעשה.

דוד אזולאי: לא רק זה.

דוד אזולאי: הבאנו לכם הצעת חוק פרטית - -

גבי פיסמן: אדוני היושב ראש, היתה באמת התנגדות עקרונית, ורק בישיבה האחרונה שהתקיימה עם מירי יכולנו לשנות את עמדתנו ולקבל חלק מהעקרונות שהוצעו.

גבי פיסמן: אנחנו נדון - -

דוד אזולאי: תראי, אני לא רוצה לקבל שוב מכתב כזה, ולכן אני אומר את הדברים עכשיו לפרוטוקול.

דוד אזולאי: בכך אני גם רוצה להסיר מעלי אחריות, אנחנו מדברים פה בדיני נפשות.

דוד אזולאי: אין ויכוח בענין הזה.

דוד אזולאי: אני לא רוצה שלא אתם ולא אנחנו ניקח על עצמנו את האחריות.

דוד אזולאי: הדבר היחיד שמחייב את כולנו זה כרגע להתיישב ולקבל את ההנחיות החדשות, להגיע לתיאומים ובכך אני חושב שהיועצת המשפטית העלתה פה דברים מאוד מאוד חשובים שמקובלים על כל הגורמים.

דוד אזולאי: כולם מבינים שצריך לעשות מעשה.

דוד אזולאי: הבעיה שנכון להיום שום דבר לא קורה.

דוד אזולאי: אולי התחלתם עם משהו...

גבי פיסמן: זה ממש לא נכון, זה לא המצב.

דוד אזולאי: אני רוצה לקוות שזה לא המצב.

דוד אזולאי: אני מקווה שעד שנקבל את המפעל הבא לאישור פה, בוועדה, הסידור הזה יסודר ונוכל לסיים.

גבי פיסמן: אנחנו נופיע בפני ועדת ההסכמות ברגע...

דוד אזולאי: בבקשה אדוני.

תמיר קדישי: אני סמנכ"ל הכספים של "חיפה כימיקלים".

תמיר קדישי: ראשית, אני רוצה להגיד את עמדת "חיפה כימיקלים": אנחנו שיתפנו פעולה עם השירות ועם משרד ראש הממשלה מלכתחילה, ולא הבענו התנגדות להיות גוף מונחה.

תמיר קדישי: זה לא שהסכמנו, פשוט לא הבענו התנגדות להיות גוף מונחה.

תמיר קדישי: אני לגמרי מצטרף לכל ההערות שהוסיפה כאן היועצת המשפטית ולעמדתה.

תמיר קדישי: אנחנו לא יודעים אם יכולנו להתנגד, אנחנו לא מכירים ממש את נושא הליך הערעור, אם קיים או לא קיים, אם הוא מוסדר.

קריאות: יש בחוק.

תמיר קדישי: מה שבחוק אנחנו מכירים אבל יש דברים בחוק שהם פחות מוכרים כמו גם ההנחיה של גופים פרטיים, כפי שאת הצגת.

תמיר קדישי: עד היום לא היו גופים פרטיים שעברו להנחיה.

תמיר קדישי: אנחנו לא מכירים את העלות הכרוכה בהנחיה, זה מן משהו...

מירי פרנקל-שור: נאמר שאתם כן מכירים.

תמיר קדישי: לא. אמרנו אז שאנחנו מבינים שזה יהיה כרוך בעלות נוספת אבל אנחנו לא יודעים...

מירי פרנקל-שור: האיש שיושב לידך אמר שאתם מודעים לעלות.

אסף נתיב: אנחנו לא יודעים את המספרים אבל אנחנו יודעים שזה עלויות גבוהות.

מירי פרנקל-שור: אם זה מיליונים על גבי מיליונים מה תעשו?

אסף נתיב: אז נהיה בבעיה.

דוד אזולאי: זה עלה בישיבה הקודמת.

תמיר קדישי: אגב, אנחנו לא קיבלנו את הפרוטוקול וסיכמנו שנקבל אותו.

דוד אזולאי: אלה הדברים שנאמרו בפתיחה כאן.

תמיר קדישי: נכון, אז אני מצר שלא קיבלנו את הפרוטוקול ואולי אפשר לבדוק את זה.

תמיר קדישי: עלה בישיבה הקודמת שהנושא של העלויות לא ברור.

תמיר קדישי: אין כאן מספר שמישהו מודע לו כי ההנחיה היא מקצועית.

תמיר קדישי: היא תינתן לאורך הדרך.

מירי פרנקל-שור: אז מה תעשה אם העלות היא בלתי סבירה לחלוטין?

מירי פרנקל-שור: אני גם אשאל אותם מה הם יעשו כיוון שאם אתם לא מסכימים גם להם אין אפשרות וזו אותה משוואה בעצם.

תמיר קדישי: אין לי תשובה, אני מצטער.

תמיר קדישי: אני לא יודע אם קיים היום גוף שמסדיר נושא של ערעור או נושא של דיון ואיפה זה נקבע.

מירי פרנקל-שור: זה קיים.

תמיר קדישי: אני רוצה להציע הצעה, ברוח הדברים שאדוני העלה: אם יש 14 גופים פרטיים שעומדים להנחיה, אז מה הבהילות לאשר 3 גופים?

תמיר קדישי: למה לא להכניס את השלושה לתוך מנגנון מסודר, שלושה שהם פרטיים.

תמיר קדישי: להכניס אותם לאותה מקשה של הנחיה מסודרת?

דוד אזולאי: היות והשלושה האלה כבר מונחים על שולחננו זמן רב, אנחנו רוצים לנקות שולחן ולסיים את המהלך הזה ולתת אפשרות לכל הגורמים לטפל מחדש בכל הגופים הבאים.

אסף נתיב: אני נציג "כרמל אולפינים".

אסף נתיב: "כרמל אולפינים" ב-1 בינואר, ב-31 בדצמבר, מוזגה עם בתי הזיקוק בחיפה.

אסף נתיב: כפי שאני יודע, אנחנו הבענו את החשיבות של ההצטרפות.

אסף נתיב: "כרמל אולפינים" בזמנו, עוד לפני שהיתה ממוזגת לבז"ן הביעה את הנכונות שלה להצטרף לתהליך הזה.

אסף נתיב: היינו מודעים, עקרונית, לעלויות, והן לא נמוכות.

אסף נתיב: כשהיועצת המשפטית נקבה בסכומים של מיליונים, אני מעריך שאלה סדרי הגודל.

אסף נתיב: זה לא סכום קטן בהחלט אבל היום, מאחר ואנחנו ממוזגים לתוך בז"ן, ומערכות המידע כבר מוזגו ב-100% עם מערכות המידע של בז"ן, אני חושב שלגבי "כרמל אולפינים" הסוגיה הזאת כבר כמעט לא קיימת.

אסף נתיב: אנחנו בז"ן, ואנחנו נמשיך במתכונת שבז"ן עושה את זה כי היא כבר התחילה.

מירי פרנקל-שור: אני לא מבינה, אתם חלק מבז"ן, ובז"ן היא גוף מונחה.

דובר: הם לא מוזגו.

דובר: אני אגיד את זה בצורה ברור: אתה אומר "מוזג", אתה מתכוון מבחינה טיפולית וכן הלאה.

דובר: אבל במובן המשפטי הם לא מוזגו.

דובר: הן ישויות נפרדות ולכן - -

אסף נתיב: נכון.

אסף נתיב: אני לא בקי כל כך.

אסף נתיב: אבל מבחינת הפעילויות הפנימיות, אני יודע שאין שום התנגדות לבצע את זה באמת בצד המקצועי.

מירי פרנקל-שור: אנחנו העלינו שאלה לגבי הנחיית המשטרה לגבי אסון שיכול לקרות, לאו דווקא דרך מערכת ממוחשבת חיונית אלא פגיעה פיסית.

עודד ברוק: את מדברת על התוספת השנייה.

אסיף נתיב: לגבי התוספת השנייה אני לא...

מירי פרנקל-שור: לגבי התוספת השנייה והתוספת השלישית.

מירי פרנקל-שור: שאלנו את המשטרה לגבי האבטחה הפיסית, מדוע שלושת הגופים האלה לא רק יהיו בהנחיית שב"כ?

מירי פרנקל-שור: מדוע הם לא יהיו גם בהנחיית משטרה?

מירי פרנקל-שור: עודד, מה קרה עם זה?

עודד ברוק: אני אגיד מספר דברים: דבר ראשון, אדוני דיבר על כך שלא יביאו גופים נוספים.

עודד ברוק: אני מציע שנפריד בין קבלת הסכמות לבין חקיקה ממש.

מירי פרנקל-שור: לא, אני ממש מתנגדת לזה.

מירי פרנקל-שור: אנחנו, לא רק שהעלינו את הבעיה, אנחנו גם הצענו את הפתרון.

מירי פרנקל-שור: שלחנו לכם הצעת חוק מסודרת, לדעתי ממש ראויה.

מירי פרנקל-שור: לא רק שלא באתם אתנו בדברים, אתם התנגדתם.

מירי פרנקל-שור: אמרנו: בואו נשב ונדבר.

מירי פרנקל-שור: עכשיו, כשנחזור מהפגרה, זה יהיה שנה מאז שהוועדה דנה בנושא ואז אתם תבואו, וזה בדיוק מה שלא רציתי, שתגידו: לא, יש צרכים ביטחוניים מאוד חשובים אבל אחר כך נדון בהצעה.

מירי פרנקל-שור: זה ממש לא היתה הסכמה ואני מאוד מתנגדת לאמירות האלה.

מירי פרנקל-שור: היתה לכם שנה לעשות משהו, תשבו עכשיו ותעשו.

מירי פרנקל-שור: אני מוכנה לשבת אתכם ואנחנו אמרנו גם לרחל שעברו כבר הרבה שבועות ואולי חודשים מאז שישבנו אתה.

מירי פרנקל-שור: לא יעלה על הדעת שאנחנו לא מעלים רק את הבעיות, אנחנו מציעים גם פתרונות ואחרי שנה אתם אומרים: לא, אל תכרכו בין השניים.

מירי פרנקל-שור: זה ממש לא מקובל עלי.

עודד ברוק: לא אמרתי לא לכרוך, אמרתי להגיע להסכמות ולבצע את החקיקה עצמה.

מירי פרנקל-שור: בחייך, תלמד את פסק הדין של חשין, שאתה בטח מכיר אותו, איך מעבירים חקיקה בכנסת.

מירי פרנקל-שור: אנחנו לוקחים על עצמנו שהתהליך פה לא יהיה ארוך, כל עוד זה יהיה תלוי בכנסת.

מירי פרנקל-שור: תבואו עם הסכמות, תבואו עם הערות.

מירי פרנקל-שור: זה לא יעלה על הדעת.

דוד אזולאי: אני מציע שתתנו להצעת החוק לעבור בקריאה טרומית, נביא את זה פה, לוועדה, ונקיים את כל הדיונים ואת כל המפגשים ונוכל להתקדם ולגמור את הנושא הזה.

דוד אזולאי: חבל שנעמוד כולנו במבחן הזה שלא נוכל לקיים דיון על מפעלים נוספים.

מירי פרנקל-שור: ואז מתחילות השאלות האם דבר כזה ראוי להסדיר בחקיקה פרטית או שנכון להסדיר בחקיקה ממשלתית.

מירי פרנקל-שור: אם זה חשוב, זה לא רלוונטי אם זו חקיקה פרטית או חקיקה ממשלתית.

דוד אזולאי: אני חושב שאם רוצים לקדם את הנושא הזה, ההצעה הטובה ביותר זה לתת לזה לעבור בקריאה טרומית, וזה מקובל, בתיאום עם הממשלה.

דוד אזולאי: להביא את זה לפה, לוועדה.

דוד אזולאי: כולנו נשב כאן יחד, נדון בהצעת החוק הזאת, נתקן ונכניס בה את השינויים ונוכל להתקדם.

דוד אזולאי: הרי אין יותר טוב מזה כי מה שאתם תלכו לעשות עכשיו, עד שתקיימו דיונים, עד שתקבלו החלטות, זה תהליך יותר מדי ארוך מהצעת חוק פרטית כזאת, שכבר מונחת ויכולים לקדם אותה.

מירי פרנקל-שור: כמו שעידו מזכיר, החוק להסדרת הביטחון בגופים ציבוריים, אם אתה זוכר, זו גם היתה חקיקה פרטית, נדמה לי של חבר הכנסת רענן כהן בזמנו.

מירי פרנקל-שור: אנחנו נמשיך באותה הדרך, שזה לא יהיה נושא לדיון.

עודד ברוק: בקשר לתוספת השנייה אני רק אגיד שכמו כל דבר אחר זה נושא של איזונים בין היכולות והמשאבים לבין כמות הגופים שמונחית.

עודד ברוק: בפועל, הגופים האלה מונחים בדרך אחרת כיוון שהם כולם נמצאים בתוך מרחב נמל חיפה, והנמל עצמו מונחה, אז למעשה הם מקבלים הנחיה מלאה.

מירי פרנקל-שור: אז אין צורך בכלל בהנחיה משותפת.

עודד ברוק: כן.

עידו בן יצחק: אבל המפעל של "חיפה כימיקלים" לא בתוך הנמל.

עידו בן יצחק: זה לא אותו מתקן.

עודד ברוק: אם הבנתי נכון, הם גם מונחים באותה צורה.

עודד ברוק: אתה רוצה, אני יכול לברר...

מירי פרנקל-שור: עודד, שבסיור של ועדת המשנה לענייני עורף של ועדת החוץ והביטחון נשמעו דברים אחרים.

מירי פרנקל-שור: כדאי שתבדקו בכל זאת את הדברים.

עודד ברוק: אבדוק זאת.

ו': בוקר טוב אדוני.

ו': אני היועץ המשפטי של אגף האבטחה בשב"כ.

ו': אני רוצה להתייחס לנקודה אחת: אמרה פה מירי 16 גופים.

ו': לא כל ה-16 גופים הם מקשה אחת.

ו': לא כולם מפעלים פרטיים ולכן, אני חושב שהאמירה שלא יהיה דיון באף גוף עד שלא יתוקן החוק זאת אמירה מאוד קשה מבחינתנו מכיוון שאין לנו שליטה על הכנסת.

ו': זאת אומרת, גם אם נעשה את העבודה המהירה ביותר ונביא - -

דוד אזולאי: אדוני, זה לא שלא נתתי פתרון.

דוד אזולאי: אני נתתי פתרון.

דוד אזולאי: אני אומר לך מניסיוני, כמחוקק, והעברתי פה חוקים, שאנחנו יכולים לקדם חקיקה כזאת מהר מאוד, יותר מהר מאותן פגישות שאתם עורכים כי פה ישבו כולם סביב השולחן ויגידו את דבריהם, ונוכל לצאת מכאן עם סיכום שיהיה מקובל על כולם.

ו': אני כמובן שומע את מה שאתה אומר ואני מאוד מקבל את זה.

מירי פרנקל-שור: אתם מוכנים כבר עם ההערות שלכם ורק הכנסת מעכבת?

ו': לא אמרתי שרק הכנסת מעכבת.

ו': כרגע - -

מירי פרנקל-שור: אז אל תדאגו לכנסת, תנו לנו לעבוד בכנסת, אנחנו יודעים איך לעבוד.

ו': הבעיה שאדוני אמר בצורה מאוד ברורה שלא לדון בשום גוף - -

דוד אזולאי: אני שואל אותך אדוני: אני קיבלתי את המכתב הזה ולא אתה.

דוד אזולאי: כשכל האחריות היתה עלי, ברוך השם שאנחנו היום אחרי הרבה זמן וברוך השם שלא קרה שום דבר.

דוד אזולאי: מה הייתי צריך להגיב?

דוד אזולאי: מה הייתי צריך לעשות ברגע שזרקו עלי, איזה "פקידון", ותסלחו לי שאני מתבטא כך, ניסח את המכתב הזה והעביר לשר והשר חתם מבלי לחשוב מה מסתתר מאחורי דבר כזה.

ו': אני מבקש מאדוני, במיוחד לאור הדברים שנאמרו פה, מכיוון שלא כל הגופים - -

מירי פרנקל-שור: יש גופים שניתן להזכיר אותם ולפי החוק הזה...

ו': מתוך אותם 16 גופים זה ארבעת חברות הסלולר, שהן כבר בתוספת השנייה ומבקשים להוסיף אותם בתוספת הרביעית.

ו': אז אלה דברים שכן אפשר לדון עליהם, וחלק מהדברים כן נביא לוועדה.

ו': אם הוועדה תחליט לא לאשר, אז היא לא תאשר.

ו': במקביל, אני מתחייב בשם שירות הביטחון - -

מירי פרנקל-שור: לא זו היתה הכוונה.

ו': שאנחנו נעשה את מיטב המאמצים יחד עם משרד המשפטים כדי לקדם את החקיקה בצורה הכי - -

דוד אזולאי: אדוני, אני שואל: פרוטוקול שנשלח אליכם, שהייתם אמורים לשלוח אותו חזרה אלינו.

דוד אזולאי: דבר פשוט, שום דבר, דבר פעוט.

דוד אזולאי: עד היום זה לוקח כל כך הרבה חודשים ואנחנו לא מקבלים אותו חזרה?

דוד אזולאי: משהו לקוי במערכות.

מירי פרנקל-שור: אנחנו שלחנו אותו ב-30 בדצמבר 2009 ועד היום זה לא נתקבל.

ו': זה לא אותו דבר.

ו': את יודעת מירי, בואי לא ניכנס לדברים האלה.

ו': זה לא חקיקה, ויש שם ויכוחים...

מירי פרנקל-שור: אנחנו יודעים שמ-2009 לא נעשה שום דבר.

מירי פרנקל-שור: להיפך, רק הבעתם התנגדות לאורך זמן ולא באתם אתנו בדברים.

ו': נעשה המון.

מירי פרנקל-שור: מבחינתנו לא נעשה כלום.

מירי פרנקל-שור: יכול להיות שבממשלה נעשה אבל מבחינתנו לא נעשה מבחינת קידום החקיקה שום דבר.

גיל אבריאל: אדוני, רק עוד הערה אחת, ברשותך: אני מצרף את קולי לדברים שנאמרו על ידי המשרד לביטחון פנים ועל ידי שירות הביטחון הכללי.

גיל אבריאל: כפי שציינת, לפרוטוקול, היית מאוד ברור וחד לגבי תפיסתך והנחייתך, שלא יביאו גופים נוספים לאישור.

גיל אבריאל: רמ"ד לוט"ר, שאני מדבר בשמו, אנחנו מתנגדים לקישור בין ההליך המשפטי ובין הקצב והתקדמות ההליך המשפטי ובין הקצב בנושאים הביטחוניים.

גיל אבריאל: לגישתנו, כאשר יש מפעל שישנה תכלית ביטחונית דחופה להכניס אותו לתוספת, זוהי אחריותנו וחובתנו המקצועית ועל זה אנחנו נמדדים, ועל זה בוחנים אותנו, לעשות כל מה שבמגרש שלנו בשביל להביא אותו כמה שיותר מהר אל הכנסת, על מנת שהיא תשקול.

גיל אבריאל: יכול להיות שהיא תחליט לא, אנחנו רק משרתי ציבור.

גיל אבריאל: תפקידנו הוא לעשות את מה שמוטל עלינו.

גיל אבריאל: מה שמוטל עלינו זה להעביר את זה לוועדה ולכן, אנחנו חושבים שזו שגיאה.

גיל אבריאל: אנחנו חושבים שזה ראוי לעיון נוסף לקשור בין ההליך המשפטי לבין ההליך הביטחוני.

גיל אבריאל: לכן, אנחנו מבקשים מאדוני שישקול את זה שוב.

גיל אבריאל: בכל מקרה, ללא שום קשר, אנחנו, מבחינתנו, את עבודתנו נעשה נאמנה ואנחנו מתחייבים על כך.

דוד אזולאי: תודה.

דוד אזולאי: אני רוצה להפנות בקשה לגבי ולעודד, שאתם משתתפים בדיוני ועדת השרים לענייני חקיקה: אם תראו שהנושא הזה מתעכב, אנא מכם.

דוד אזולאי: הרי בכל מקרה אני לא יכול להגיש כרגע את הצעת החוק הזאת אלא בתום הפגרה.

גבי פיסמן: למיטב הבנתי, זה היה ענין טכני בלבד שהצעת החוק לא עלתה.

גבי פיסמן: אני לא חושבת שהיה שם איזה שהוא ענין עקרוני.

מירי פרנקל-שור: הודיעו שאתם מתנגדים לרעיון.

דוד אזולאי: גבי, אני יכול לעשות משהו אחר: יש לנו תקופה ארוכה עכשיו, נכון שמתוכה זה אוגוסט וחגים וכולי, אבל אפשר למצוא כמה ימי דיונים.

דוד אזולאי: אני מבקש שמיד בתום הפגרה, עם תחילת מושב החורף, תודיעו לי מה סיכמתם ואם אתם חושבים שצריך הצעת חוק פרטית כדי לקדם את הדיונים שלכם.

דוד אזולאי: אני רוצה להיות לכם לעזר, אולי זה יאיץ את כל הגורמים להתיישב סביב שולחן אחד ולקיים דיונים.

גבי פיסמן: הדיונים כבר נקבעו ואנחנו נשקול את ההצעה.

דוד אזולאי: אני לא צריך ברזומה שלי להגיד שהעברתי הצעת חוק כזאת.

דוד אזולאי: היא לא נותנת לי שום דבר, זה אך ורק לטובת הענין.

דוד אזולאי: אבל אם זה מקדם את הנושא, אני מוכן לקדם את הצעת החוק ולא קל לי.

דוד אזולאי: לא קל לי להגיש על חשבון הסיעה שלי כזאת הצעת חוק, מה יש לסיעה שלי מהצעת חוק כזאת?

דוד אזולאי: אין לה שום דבר.

דוד אזולאי: אבל בשביל טובת הענין אני מוכן לקחת את הנושא הזה על חשבון המכסה האישית שלי.

דוד אזולאי: אז אני מאוד מבקש מכם, מיד בתחילת מושב החורף תעמדו אתנו בקשר, איתי או עם מירי, ואם כן, נגיש את הצעת החוק.

גבי פיסמן: אנחנו בהחלט נשקול את ההצעה של אדוני וככל שלא נגבש הצעה - -

דוד אזולאי: תודה.

דוד אזולאי: בלי כל קשר, אני לא חוזר בי ממה שאמרתי, שיהיה ברור.

דוד אזולאי: אתם תקבלו את הדברים גם בכתב.

דוד אזולאי: מי מציג את הנושא של שלושת המפעלים?

ו': אני חוזר על הדברים למען הפרוטוקול: מדובר בשלושה מפעלים שעל פי בדיקה שעשינו קיימת בהם תשתית מחשב שבאמצעות ניצולה לרעה - -

דוד אזולאי: אדוני יגיד את שמות המפעלים לפרוטוקול.

ו': "כרמל אולפינים בע"מ", "חיפה כימיקלים בע"מ", "דשנים וחומרים כימיים בע"מ".

ו': בשלושת המפעלים קיימת תשתית מחשב שבאמצעות ניצולה על ידי גורמים עוינים ניתן לגרום נזק משמעותי ולפגיעה רבתי גם בסביבה וגם בחיי אדם.

ו': לכן, אנחנו חושבים שהמערכות של שלושת המפעלים האלה יונחו על ידי שירות הביטחון הכללי למניעת פגיעה בהן.

ו': מערכות המחשב כמובן.

דוד אזולאי: יש עוד מישהו שרוצה להוסיף משהו בענין?

דוד אזולאי: אנחנו מאשרים את הבקשה של המשרד לביטחון פנים על פי פניה של השר לביטחון פנים, חבר הכנסת יצחק אהרונוביץ, אשר מבקשת לאשר צירוף שלושה מפעלים כימיים לתוספת הרביעית לחוק הסדרת הביטחון, כפי שנתבקשנו כאן: "כרמל אולפינים בע"מ", "חיפה כימיקלים בע"מ" ו"דשנים וחומרים כימיים בע"מ".

דוד אזולאי: אין מתנגדים ואין נמנעים.

דוד אזולאי: לפיכך, בקשת השר לביטחון פנים מאושרת.

דוד אזולאי: אנחנו מאחלים הצלחה ואנחנו מקווים שעד הדיון הבא אכן כל העניינים וכל ההערות שנאמרו כאן יוסדרו.

דוד אזולאי: לסיכום, גם לפרוטוקול, אני מבקש להוציא מכתב לכל הגורמים הנוגעים בדבר ברוח הדברים שנאמרו כאן, בישיבה הזאת.

דוד אזולאי: תודה רבה לכולם.

דוד אזולאי: הישיבה נעולה.